Asia T-125/16

Firma Léon Van Parys NV

vastaan

Euroopan komissio

Tulliliitto – Ecuadorista peräisin olevien banaanien tuonti – Tuontitullien kantaminen jälkitullauksin – Tuontitullien peruuttamishakemus – Päätös, joka on tehty unionin yleisen tuomioistuimen kumottua aikaisemman päätöksen – Kohtuullinen aika

Tiivistelmä – Unionin yleisen tuomioistuimen tuomio (neljäs jaosto) 11.12.2017

Ks. tuomion teksti. (ks. 41 kohta)

Ks. tuomion teksti. (ks. 44 kohta)

SEUT 266 artikla velvoittaa toimielintä, joka oli päättänyt kumotusta toimesta, ainoastaan siinä laajuudessa kuin on välttämätöntä kumoamistuomion täytäntöönpanon varmistamiseksi. Näin ollen tässä määräyksessä asianomainen toimielin velvoitetaan huolehtimaan siitä, ettei toimea, jolla kumottu toimi korvataan, rasita samat lainvastaisuudet, jotka on todettu kyseisessä kumoamistuomiossa. Toimielimillä on kuitenkin laaja harkintavalta päättäessään keinoista, joita ne käyttävät noudattaakseen kumoamista tai pätemättömäksi toteamista koskevaa tuomiota, kunhan nämä keinot soveltuvat yhteen kyseisen tuomion tuomiolauselman ja sen välttämättömänä tukena olevien perusteiden kanssa. Komissiolla on nimittäin vapaus valita se peruste, jonka se katsoo tärkeimmäksi päätöksensä perustelemiseksi, eikä mahdollinen tämän perusteen valinnassa tehty virhe voi estää sitä hyväksymästä myöhemmin perustetta, johon se olisi voinut vedota kumotun toimen yhteydessä. Se seikka, ettei perusteeseen ole vedottu kumotun toimen yhteydessä, ei estä toimielintä vetoamasta siihen tämän toimen korvaavassa päätöksessä, koska kumotun toimen toteuttaja voi vedota uudessa päätöksessään muihin perusteisiin kuin ne, joihin se on perustanut ensimmäisen päätöksensä. (ks. 49, 59 ja 60 kohta)

Ks. tuomion teksti. (ks. 51 kohta)

Asianomaiset toimielimet voivat – paitsi jos todettu virheellisyys on johtanut koko menettelyn mitättömyyteen – sellaisen toimen antamiseksi, jolla korvataan aikaisempi kumottu tai pätemättömäksi todettu toimi, aloittaa menettelyn uudelleen siinä vaiheessa, jossa tämä virheellisyys tehtiin. (ks. 52 kohta)

Sen johdosta, että unionin tuomioistuin on kumonnut tuontitullien peruuttamishakemusta koskevan komission päätöksen osittain, komissiolla on velvollisuus tutkia uudelleen asian seikat ja tehdä uusi päätös mainitusta hakemuksesta oikaistakseen todetun lainvastaisuuden. Näin tehdessään komission velvollisuutena on ottaa huomioon kaikki toimea toteutettaessa tiedossa olevat tosiseikat ja oikeudelliset seikat. Komission velvollisuus valmistella päätös vaaditulla huolellisuudella ja tehdä se kaikkien niiden seikkojen perusteella, joilla saattoi olla merkitystä lopputuloksen kannalta, perustuu erityisesti laillisuusperiaatteeseen sekä hyvän hallintotavan ja yhdenvertaisen kohtelun periaatteisiin. Näissä olosuhteissa komissiota ei voida moittia siitä, että se päätti suorittaa tutkimuksen uudelleen ja täydentää aineistoa. Ei voida myöskään pätevästi väittää, että komissiolla oli ensimmäisen päätöksen osittaisen taannehtivan kumoamisen vuoksi vain viisi päivää aikaa tehdä päätös peruuttamishakemuksesta noudattaakseen tietyistä yhteisön tullikoodeksista annetun asetuksen N:o 2913/92 soveltamista koskevista säännöksistä annetun asetuksen N:o 2454/93 907 artiklassa säädettyä yhdeksän kuukauden preklusiivista määräaikaa. Tässä säännöksessä säädettyä yhdeksän kuukauden määräaikaa ei nimittäin voida soveltaa SEUT 266 artiklan nojalla uudelleen aloitetussa menettelyssä. (ks. 54–56 ja 62 kohta)